Tove Videbæk (KD), 2003-12-11:
Det er en utrolig vigtig debat, vi har her i dag.
Det er jo et resultat af en forespørgselsdebat, som vi havde her i salen den 27. februar i år på foranledning af Kristeligt Folkeparti, som det dengang hed.
Under den debat var der næsten enstemmig opbakning til en vedtagelse om, at regeringen bl.a. skulle komme med en redegørelse vedrørende børn og unges alkoholforbrug samt om regeringens initiativer i forhold til anbefalingerne i Kornumrapporten.
Jeg vil sige, at når man kun har 5 minutter, er det utrolig svært at vælge, hvilke punkter man skal bruge sin ordførertale på, for der er så meget vigtigt at bringe frem, men jeg vil nu alligevel begynde med markedsføringen, som vi har været inde på tidligere.
Regeringen siger i sin redegørelse, at man vil følge området nøje og ikke tøve med at gribe ind, såfremt producenter og forhandlere af alkohol i stigende grad målretter markedsføringen af alkohol mod børn og unge.
Man kan så sige: Tja, hvor meget skal der egentlig til, før man griber ind?
Hvad vil regeringen gøre ved det?
Vil man være villig til at fratage bevillinger, forhøje bøder, opprioritere politikontrollen osv. osv.? Vi har virkelig brug for at få nogle håndfaste regler på det her område. Jeg vil da gerne også under det her punkt nævne det brev, som jeg har fået fra en borger i Løkken, og jeg vil stille et spørgsmål til sundhedsministeren og håbe, han kan svare på det: Hvad skal de stakkels borgere deroppe i Løkken gøre?
Er det en tilføjelse i politivedtægten, der skal til for at stoppe den form for drukorgier gennem byens gader? Eller hvad er det, der skal til? Så vil jeg gerne sige noget om de frivillige organisationers arbejde med forebyggelse og behandling; det har vi også været inde på.
I regeringens redegørelse er der nævnt en del om de frivillige organisationer, og ligeså er der i regeringens diverse udmeldinger sagt, at regeringen ønsker at inddrage de frivillige velgørende foreninger stærkere i løsningen af en række sociale opgaver.
Man siger i »Det fælles ansvar«, at man vil styrke inddragelsen af de frivillige i opgaveløsningen.
Når vi ser på de tal, som vi allerede har snakket om i dag, så hopper kæden af for mig, for vi ved, at nogle af dem er blevet beskåret med 20 pct., og samlet er de blevet beskåret med 27 pct. over 2 år.
Det er altså en voldsom beskæring, og det synes jeg simpelt hen ikke stemmer overens
med udmeldingen om, at man vil inddrage og endog styrke inddragelsen af de frivillige i opgaveløsningen vedrørende forskellige sociale opgaver.
I Kornumrapporten, som jo også ligger til grund for det her, anbefales det netop, at samarbejdet mellem myndighederne og de alkoholmisbrugsbekæmpende og -forebyggende foreninger skal fastholdes og styrkes.
Vedrørende håndhævelse af forbuddet mod salg og udskænkning står der i regeringens redegørelse, at regeringen vil overveje at skærpe sanktionerne over for de butiksindehavere, der konsekvent og gentagne gange overtræder butikssalgsforbuddet.
Men hvad skal der egentlig til, for at regeringen kommer videre end bare til overvejelser og begynder at skærpe sanktionerne?
Vi ser jo gentagne gange i medierne, at børn og unge kan gå ind næsten hvor som helst og få lige præcis, hvad de vil have af øl og spiritus - nogle gange otte ud af ti steder.
Og et enkelt sted i landet så vi via medierne, at børn og unge under 18 år kunne gå ind og få, hvad de ville ti af ti steder.
Hvad skal der egentlig mere til, for at man vil skærpe?
Og hvem er det egentlig, der kontrollerer, om butiksindehavere og restauratører gentagne gange overtræder?
Politiet gør det jo i hvert fald ikke, de foretager dårligt nok stikprøver, det er ofte medierne, der sender børn og unge ud for at afprøve det.
Regeringen overvejer endvidere indførelse af et udvidet næringsbrev, og det synes jeg er en udmærket idé.
Man overvejer så, om gentagne overtrædelser af forbuddet mod butikssalg af alkohol til unge under 15 år skal optages på den liste.
Det synes jeg da helt ærligt vil være en rigtig god idé, for som vi ser det hos Kristendemokraterne, så er moms og skattesager altså ikke vigtigere end vores børns og unges helbred.
Vi har også i dag været inde på alkoholbevillingerne.
Kornumrapporten siger jo om de her alkoholbevillinger, at der bør være sådan nogle bevillingsnævn i alle kommuner, og det håber jeg vi kan komme tilbage til også her i Folketinget.
Vi vil i hvert fald gerne fremsætte forslag om det endnu en gang.
Som jeg ser det, har det været nyttigt med den debat her i dag, så vi indser og erkender, at det er ikke alene forældre, det er ikke alene skoler, det er ikke lærerne alene og alle de andre derude, der har et ansvar på det her område; det har vi så sandelig også i høj grad som politikere
, og det ansvar bør vi tage på os.
Tak hr. formand, jeg skal markere lidt tydeligere en anden gang.
Til hr. Poul Qvist Jørgensen: I det her forslag til vedtagelse står der, at kommunerne skal bidrage til en mere aktiv alkoholpolitik.
Der vil jeg gerne spørge hr. Poul Qvist Jørgensen: Hvad er det, man vil have kommunerne til at gøre?
Vil Socialdemokratiet være med til at indføre bevillingsnævn i alle kommuner?
Det har jo både Kornumrapporten, som hr. Poul Qvist Jørgensen refererede lige før,
og Politimesterforeningen anbefalet.
Politimesterforeningen går endda så langt, at den siger, at der bør ske en udbygning af bevillingsnævnene, således at der findes bevillingsnævn i alle kommuner.
Kristeligt Folkeparti har foreslået det samme for 2 år siden her i Folketinget.
Hvad er hr. Poul Qvist Jørgensens holdning til det?